[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 7.10.2009

COM(2009)529 окончателен

СЪОБЩЕНИЕ НА КОМИСИЯТА ДО СЪВЕТА

относно започването на консултации с Нигер в изпълнение на член 96 от Споразумението от Котону

СЪОБЩЕНИЕ НА КОМИСИЯТА ДО СЪВЕТА

относно започването на консултации с Нигер в изпълнение на член 96 от Споразумението от Котону

След вълненията през 90-те години, през последните десетина години Нигер преминава през период на относителна стабилност, което е от основно значение за тази държава, все още една от най-бедните в света. През последното десетилетие, което съвпадна с двата мандата на президента Танджа, въпреки високия демографски растеж и сериозните трудности, свързани с изменението на климата, усилията в областта на развитието позволиха икономическото положение на страната да се поддържа стабилно.

С оглед на предстоящите избори, които трябва да се проведат през ноември и декември тази година, президентът Танджа започна по собствена инициатива период на политическа нестабилност, с цел да осигури оставането си начело на държавата след изтичането на втория му мандат на 22 декември, въпреки разпоредбите на конституцията от 1999 г., които забраняват това.

В обръщението си към нацията от 29 май тази година, президентът Танджа потвърди желанието си да организира референдум за нова конституция, която би му позволила да остане на този пост след края на втория му петгодишен мандат. По искане на Народното събрание, Конституционният съд вече даде отрицателно становище по отношение на възможността за преизбиране или продължаване на мандата на президента Танджа и изменението на конституцията чрез референдум. След издаването на това становище, което той счете за правно необвързващо, президентът на републиката, в съответствие с институционалните си прерогативи, подписа на 26 май 2009 г. декрет за предсрочното разпускане на Народното събрание (парламентарните избори трябваше да се проведат през ноември—декември тази година).

На 9 юни, като отбеляза стабилността на страната, необходимостта да бъдат завършени започнатите от него инициативи по развитието и да се уважи суверенната воля на народа, президентът съобщи датата, на която да се проведе референдум (4 август 2009 г.) за нова конституция, която предвижда: преминаването към президентски режим без настоящото ограничение на броя на президентските мандати (два); създаването на Сенат; изменението в броя на състава на Конституционния съд, който ще се състои от девет члена; потвърждаването на принципа на амнистията. Освен това ще бъде установен преходен период от три години, който да позволи на държавния глава да остане на власт след 22 декември, без да е необходимо това да се гласува от избирателите.

На 12 юни Конституционният съд, сезиран отново от група опозиционни партии и намесващ се за втори път, за да осуети намеренията на президента Танджа, публикува решение, с което се отменя декрета за референдум поради „нарушаване на предписанията на член 49 и член 135 от конституцията“. Междувременно Съветът на Републиката, свикан спешно от президента и за първи път от създаването му с конституцията от 1999 г., се обяви за некомпетентен да вземе решение в отсъствието на Народното събрание. В деня след обявяването на решението на Съда, Националната независима изборна комисия призова да се гласува на парламентарните избори на 20 август и остави настрана организацията на референдума.

На 29 юни президентът реагира на заявената позиция на Съда като суспендира правомощията му, три дни след като сам си бе предоставил извънредни правомощия по член 53 от конституцията. По-късно Съдът бе разпуснат и бе назначен нов състав, без да включва членовете, които трябва да бъдат определени от Народното събрание.

На 8 юли 2009 г. президентът измени Закон 2006-24 относно организацията, правомощията и функционирането на Висшия съвет по комуникацията (ВСК). Изменението се състои в предоставянето на извънредни правомощия на председателя на ВСК, много сходни на тези, които президентът сам си бе предоставил, и които дават на председателя право да санкционира по свой избор всяка печатна медия, която разпространява или публикува информация, която може да наруши обществения ред или да засегне сигурността на държавата.

На 12 юли, президентът започна кампанията по референдума с послание към нацията, приканвайки населението да гласува масово „за“.

Референдумът се проведе без сериозни инциденти на 4 август, въпреки че бяха сигнализирани многобройни нередности в процедурите по гласуването. Поради липсата на независими изборни наблюдатели, процентът на гласувалите е спорен: според международните медии, дипломатическите мисии на място и опозицията, процентът на участие е бил много нисък; Според декларация от 7 август на Изборната комисия, процентът на участие е бил 68,3 %, а гласувалите „за“ измененията на конституцията, искани от президента — 92,5 % от гласовете. Опозицията беше призовала населението да бойкотира референдума.

На 2 юли председателството на Европейския съюз излезе с декларация, в която се заявява сериозната загриженост на Съюза по отношение на политическата ситуация в Нигер и по-специално използването от президента на член 53 от конституцията, за да си предостави изключителни правомощия, с които е разпуснал Конституционния съд и е провел референдум, изрично забранен от конституцията.

На 9 юли Комисията изпрати писмо на президента Танджа, в което се изразява същата загриженост и което приканва да бъдат зачетени решенията на Конституционния съд. Комисарят потвърди нуждата да бъде проверена съвместимостта на мерките, предприети от г-н Танджа, с основните елементи на Споразумението от Котону и да бъде започнат незабавно засилен политически диалог с правителството на Нигер. Писмото напомня също така, че ако този диалог не доведе до намирането на приемлив компромис, Комисията ще бъде принудена да предложи официалното започване на консултации по член 96 от Споразумението от Котону.

На 24 юли представителите на Европейския съюз в Ниаме се срещнаха с властите на Нигер в рамките на засиления политически диалог в съответствие с член 8 и приложение VІІ към Споразумението от Котону. Диалогът не позволи да излезе наяве волята на правителството на Нигер да се върне в законните конституционни рамки.

Междувременно на 20 и 21 юли в Ниаме пристигна съвместна мисия на ООН, Африканския съюз и Икономическата общност на западноафриканските държави (ИОЗАД), целяща да разреши формиращата се криза. Въпреки това позицията на президента Танджа не се промени.

С декларация от 31 юли председателството на Съвета на Европейския съюз наблегна отново на загрижеността на Съюза относно положението в Нигер. Председателството заяви, че референдумът от 4 август представлява нарушение на конституцията и на становището на Конституционния съд. Разпускането на Конституционния съд, както и упражняването на функциите на правителството без парламентарен контрол се считат за сериозни нарушения на основните демократични принципи, които стоят в основата на правовата държава. Европейският съюз изказа съжалението си, че диалогът с правителството на Нигер не е извел на преден план никаква воля от негова страна за връщане към демократичния и конституционния ред. Декларацията подчертава възможните последствия от нарушаването на Споразумението от Котону по отношение на сътрудничеството между двете страни и приканва нигерските власти да се върнат незабавно към демократичния и конституционния ред.

В член 9, параграф 2 от Споразумението за партньорство АКТБ — ЕО, подписано в Котону на 23 юни 2000 г. и преработено в Люксембург на 25 юни 2005 г., са определени основните елементи, на които се основава партньорството. В него се постановява по-специално, че зачитането на принципите на демокрацията и върховенството на закона, които стоят в основата на партньорството между АКТБ и ЕС, застават в основата на вътрешните и международните политики на страните и представляват основните елементи на споразумението.

С оглед на това споразумение и на политическата ситуация в Нигер, без да се засяга мандата на президента Танджа, изтичащ на 22 декември, Комисията констатира нарушение на горепосочените основни елементи и смята за необходимо да бъдат започнати консултации с властите в Нигер, за да бъдат проучени възможностите за разрешаване на кризата и за възстановяване на конституционния ред. Тези консултации би трябвало да създадат подходящи условия за бързото завръщане на консенсусен и приобщаващ политически диалог, който да позволи да бъде установена конституционна рамка, която да се приеме от политическите сили в страната. Тези консултации ще се проведат съгласно член 9 и член 96 от преразгледаното Споразумение от Котону и ще вземат предвид по-специално резултатите от посредничеството и консултациите, проведени преди това от ЕС и други международни институции.

Подобен диалог би дал възможност на правителството на Нигер, както и на другите политически сили и на представителите на гражданското общество, да пояснят своите намерения и да представят предложения за излизане от кризата; също така диалогът ще позволи на ЕС да прецени в каква степен би могъл, въз основа на този диалог, да подкрепи инициативи, които са в посока на връщане към зачитането на принципите, установени в член 9, параграф 2 от преразгледаното Споразумение от Котону.

Поради тези причини Комисията предлага на Съвета да покани на консултации Република Нигер в изпълнение на членове 9 и 96 от преразгледаното Споразумение от Котону в съответствие с приложения по-долу проект на писмо.

Комисията предлага по време на консултациите текущите дейности по сътрудничество и тези, планирани по наскоро подписаната индикативната национална програма от 10-ия ЕФР, да се ограничат до плащания по договори в процес на изпълнение, хуманитарни акции или действия от пряка полза за населението и подготвителни действия за осъществяването на бъдещи проекти. Останалите дейности в рамките на сътрудничеството за развитие с Нигер ще бъдат временно преустановени в очакване на приемливо разрешение на кризата.

ПРИЛОЖЕНИЕ

Брюксел, […] г.

До Президента на Република Нигер

ПРОЕКТ

Уважаеми господин Президент,

С писмо на Комисията от 9 юли 2009 г. и с декларациите от 2 и 31 юли 2009 г. на председателството, Европейският съюз подчерта дълбоката си загриженост по отношение на политическата ситуация в Нигер и призова към завръщане на конституционния ред в най-бързи срокове. Европейският съюз счита, че референдумът, проведен на 4 август, както и процесът, довел до него, представляват нарушения на конституцията. Същата загриженост бе потвърдена и в декларация на Комисията от 10 август 2009 г. Горепосоченото представлява сериозно нарушение на основните елементи, описани в член 9, параграф 2 от Споразумението за партньорство АКТБ — ЕО, подписано в Котону на 23 юни 2000 г. и преразгледано в Люксембург на 25 юни 2005 г., по което Нигер е договаряща се страна.

Европейският съюз изказа съжалението си, че диалогът с правителството на Нигер не е извел на преден план никаква воля за връщане към конституционния ред. Съюзът подчерта също възможните последствия от нарушаването на Споразумението от Котону по отношение на сътрудничеството между двете страни и прикани властите на Нигер да предприемат незабавно необходимите стъпки за връщане към конституционния ред, като търсят консенсус и диалог, включващ различните политически партии и другите съставни части на гражданското общество на Нигер.

В този контекст провеждането на парламентарни избори, обявени за 20 октомври 2009 г., представлява основен елемент за създаването на климат на доверие и на участие, необходим за излизане от кризата. Европейският съюз приканва властите на Нигер да направят всичко възможно, за да гарантират, че изборите ще се проведат в условия на равнопоставеност, мир, прозрачност и приобщаване.

В изпълнение на член 96 от Споразумението от Котону, като имаме предвид основните елементи, посочени в член 9, параграф 2 от същото това споразумение, имаме честта да поканим Вашата страна на консултации с цел, както е предвидено в споразумението, задълбочено проучване на ситуацията и, ако е необходимо, нейното коригиране.

Предлагаме тези консултации да се проведат в близко бъдеще в Брюксел, на дата, определена по взаимно съгласие.

С уважение,

За Съвета | За Комисията |

Копия: Председателство на Съвета на министрите АКТБ — ЕС Председателство на Комитета на посланиците на АКТБ Генерален секретариат на групата държави от АКТБ